P r e d k l a d a c i a   s p r á v a
	
Dňa 23. 4. 2007 sa uskutočnila oficiálna návšteva predsedu vlády Chorvátskej republiky Ivo Sanadera v Slovenskej republike. Členmi delegácie boli minister hospodárstva, práce a podnikania Branko Vukelič, minister mora, cestovného ruchu, dopravy a rozvoja Božidar Kalmeta a minister kultúry Božo Biškupič. Premiér HR počas svojho pobytu rokoval s predsedom vlády SR Robertom Ficom a bol prijatý prezidentom SR Ivanom Gašparovičom. Predseda vlády HR sa na pôde Veľvyslanectva HR v Bratislave stretol s krajanskou komunitou a s poslancom NR SR a predsedom SDKÚ Mikulášom Dzurindom.
V úvode plenárneho zasadnutia predseda vlády SR Robert Fico informoval o tom, že s predsedom vlády HR medzi štyrmi očami viedli konštruktívny rozhovor k veľmi aktuálnym vnútropolitickým aj zahraničnopolitickým témam, vrátane Kosova.  
Obe strany sa zhodli, že vzájomné vzťahy sú priateľské a nadštandardné a vyslovili sa za zachovanie ich kvality a frekvencie. Potvrdená bola návšteva R. Fica na medzinárodnej konferencii v Dubrovníku 6.-7. júla 2007 na osobné pozvanie Ivo Sanadera. SR tlmočila plnú podporu pre integračné ambície HR do EÚ a NATO a vyslovila pripravenosť pokračovať v konzultáciách s Chorvátskom ohľadom odovzdávania skúseností z plnenia predvstupových kritérií. SR tlmočila eminentný záujem spolupracovať s HR v otázke prepravy a skladovania ropy a záujem o kooperáciu pri výstavbe/prenájme zásobníkov ropy. SR požiadala o informáciu ohľadne  projektu Paneurópskeho ropovodu (Konstanza -Terst) a prejavila záujem o účasť chorvátskych firiem na výstavbe diaľnic na Slovensku, o stanovenie termínu konania 1. zasadnutia Medzirezortnej konzultačnej komisie v II. polroku 2007 v HR, o podporu zriadenia HK SR v Splite a Rijeke. Premiér SR ocenil postoj chorvátskej vlády k Slovákom žijúcim v Chorvátsku. SR je pripravená pokračovať v podpore chorvátskej národnostnej menšiny na Slovensku.
Predseda vlády HR Ivo Sanader poďakoval za priateľské prijatie a potvrdil záujem o rozvoj priateľských vzťahov. Poďakoval za jasne formulovanú podporu integračným ambíciám Chorvátska stať sa plnoprávnym členom EÚ a NATO, čo sú hlavné priority chorvátskej politiky. Poďakoval za poskytnutie konzultácií k predvstupovým rokovaniam.	Informoval, že vláda HR na svojom zasadnutí pred príchodom na Slovensko dala súhlas so zriadením HK v Splite a Rijeke. Vyslovil sa za pokračovanie podpory národnostným menšinám, za čo najskoršie podpísanie readmisnej dohody. Odporučil v čo najkratšej dobe podpísať Dodatkový protokol k Dohode o podpore a vzájomnej ochrane investícií na úrovni ministrov financií. Súhlasil s rokovaniami rezortných ministrov k otázke dodávok a skladovania ropy a s prípadnou účasťou SR na projekte Paneurópskeho ropovodu. Poukázal na výhody prístavu Rijeka, ktorý by sa mohol stať, po dobudovaní 50 km diaľnice, exportno-importným prístavom SR. Potvrdil záujem chorvátskych firiem participovať pri výrobe automobilov na Slovensku formou kooperácie.
Prezident SR Ivan Gašparovič na prijatí podčiarkol bezproblémovosť vzájomných vzťahov, podporu SR prístupovým procesom HR do EÚ a NATO. Vysoko hodnotil zvyšujúcu sa hospodársku spoluprácu, ako aj nárast spolupráce v oblasti vzdelávania, vedy a kultúry. Vysvetlil slovenské stanoviská ku Kosovu a štátom západného Balkánu. Predseda vlády HR odovzdal pozdravy od prezidenta HR Stjepana Mesiča. Vyjadril vďaku za podporu chorvátskych integračných ambícií. Oboznámil prezidenta s vnútropolitickou situáciou v HR v reflexii na novembrové parlamentné voľby. Vyjadril nádej, že EÚ vyrieši všetky svoje inštitucionálne problémy, spojené s prijatím ústavnej zmluvy najneskôr v roku 2009.
Ministri kultúry uskutočnili separátne stretnutie.
Oficiálna návšteva predsedu vlády HR I. Sanadera prebehla vo veľmi priateľskom duchu. Jej dopad na ďalší rozvoj bilaterálnych vzťahov predovšetkým v hospodárskej oblasti je možné hodnotiť vysoko pozitívne.